灸贅疣
作者：黄庶
朝代：宋

paragraphs: 贅疣在予手，累久至三四。
初視君外物，於意不能置。
居閑或灸灼，已沒出復繼。
贅出與贅沒，曾莫生死異。
天地贅一氣，萬物贅天地。
贅復贅於人，小大而已矣。
人之於爲贅，作爲有大盩。
至理本無事，破真以爲僞。
善惡亂大性，賞罰亂大治。
宮徵亂大聲，青黄亂大賁。
寸尺亂大刑，酸鹹亂大味。
大樸如瘡疽，空虛無完理。
天地不爾仇，爾獨贅之計。
耻指不若人，孟子其有謂。
志小略其大，殆非達者意。
棄火復投艾，兩忘吾贅贅。